હેમુ આજે જેઓને ભાર્ગવ કહેવાય છે તે ધૂસર જાતિનો હતો. સમકાલીન લેખકો તેને વણિક તરીકે પણ ઓળખાવે છે. તે પ્રતિભા સંપન્ન અને ઘણો મહત્વાકાંક્ષી હતો. હુમાયુના અવસાનના સમાચારથી હેમુ ઉત્સાહી બન્યો અને વિશાળ સેના સાથે આગ્રા તરફ પ્રયાણ કર્યું. તેણે ઉત્તર પ્રદેશમાં ગ્વાલિયર સુધીના વિસ્તારો કબજે કર્યા. હેમુને વિશાળ લશ્કર સાથે આવતો જોઈ કાલપી અને આગ્રાના મુઘલ અધિકારીઓ રીતસર ભાગી છૂટ્યા હતા. ૭ ઓક્ટોબર ૧૫૫૬ના રોજ તુગલકાબાદ ખાતે થયેલા યુદ્ધમાં હેમુએ મુઘલ સેનાપતિ તરદીબેગને ભૂંડો પરાજય આપ્યો. હેમુ મુઘલોના વિસ્તારમાં લૂંટફાટ કરતો દિલ્હી તરફ આગળ વધ્યો, દિલ્હી પહોંચી પોતાને દિલ્હીનો સમ્રાટ ઘોષિત કર્યો અને વિક્રમાદિત્ય નામ ધારણ કર્યું. દિલ્હીમાં આવા પ્રકારની ઘટનાઓ ઘટી રહી હતી ત્યારે હેમુના હાથે હારેલો તારદીબેગ પંજાબના સરહિન્દમાં અકબર પાસે પહોંચી ગયો અને હેમુના ખોફને ભાળી ચૂકેલા તેણે અકબરને મળી કાબુલ જતા રહેવા કહ્યું. પરંતુ અકબરના વાલી અને સંરક્ષક બૈરામ ખાનને એ મંજૂર ન હતું. તેણે તરત જ આવી નિરાશાવાદી વાતો કરનાર તાર્દીબેગનું ખૂન કરી નાખ્યું. આવા તો અનેક સરદારો અને સેનાપતિઓને બૈરામ ખાને મોતના ઘાટ ઉતારી દીધા હતા. તેમાં સામેવાળાના નિરાશાવાદી વલણની સાથે બૈરામની વ્યક્તિગત શત્રુતા પણ કારણભૂત હતી.